钦定古今图书集成/历象汇编/乾象典/第015卷 > 《礼记》 > 《礼运》
## 钦定古今图书集成/历象汇编/乾象典/第015卷 > 《礼记》 > 《礼运》

故人者，其天地之德，阴阳之交，鬼神之会，五行之秀
气也。

〈疏〉阴阳，则天地也。据其气谓之阴阳，据其形谓之天地。独阳不生，独阴不成，二气相交乃生，故云“阴阳之交”也。〈大全〉陈氏曰：“人受阴阳二气而生，此身莫非阴阳，如气阳，血阴，脉阳体阴头阳足阴，上体为阳，下体为阴。至于口之语默，目之寤寐，鼻息之呼吸，皆有阴阳分属。”又曰：“鬼神，只是阴阳二气之屈伸往来。自二气言之，神是阳之灵，鬼是阴之灵；自一气言之，则气之方伸而来者，属阳为神；气之已屈而往者，属阴为鬼。其实二”气，亦只一气耳。

故天秉阳，垂日星。地秉阴，窍于山川。

〈大全〉刘氏曰：“天也者，阳气之所积，故曰秉阳焉。地也者，阴气之所积，故曰秉阴焉。阴气合阳于天上，则为日星，是以其光下垂焉。阳气合阴于地下，则为山川，是以其窍上通焉。”

又

以阴阳为端，故“情可睹”也。

〈陈注〉“情之善者属阳，恶者属阴”，求其端于阴阳，则善恶可得而见。〈大全〉方氏曰：“阴阳者，万物之情。以阴阳为端，则其情可探而见，故情可睹也。”

又

是故《礼》必本于大一分而为天地，转而为阴阳。

〈疏〉天地二形既分，而天之气运转为阳，地之气运转为阴。而制《礼》者，“贵左以象阳”，“贵右”以法阴。又因阳时而行赏，因阴时而行罚也。